

**Експерт на ООН по въпросите на насилието над жени ще посети България**

ЖЕНЕВА (11 октомври 2019 г.) – Специалният докладчик на ООН по въпросите на насилието над жени г-жа Дубравка Симонович ще посети България от 14 до 21 октомври 2019 г.

“Ще разгледам въпроси, свързани с насилието над жени и момичета, както и причините за това насилие и последствията от него, а също и други въпроси, включително достъпа до подслон, до правосъдие и до здравни репродуктивни услуги“, каза г-жа Симонович.

“Ще се запозная и с предизвикателствата, пред които са изправени жени, които се сблъскват с множество форми на дискриминация и насилие, включително жени от малцинствата, жени с увреждания и жени мигранти или бежанци.”

Специалният докладчик ще се срещне с правителствени служители, представители на гражданското общество, агенции на ООН и на Омбудсмана. Тя ще посети София, Сливен, Хасково, Димитровград и Варна.

“Ще направя оценка на законодателството, политиките, предоставянето на услуги и добрите практики, за да отправя препоръки към държавата за изкореняване на насилието, основано на пола, над жени и за засилване изпълнението на международните задължения на държавата, свързани с насилието и правата на жените“, допълни тя.

“Чакам с нетърпение конструктивния диалог с властите и възможността да подпомогна по-добрата защита на правата на жените в България.”

Специалният докладчик ще даде **пресконференция**, на която ще сподели предварителните констатации от посещението си, на 21 октомври, понеделник, от 14.00 ч. в Българската телеграфна агенция в София. Достъпът е ограничен изключително само за журналисти.

Симонович ще представи окончателния си доклад в Съвета на ООН по правата на човека през юни 2020 г.

КРАЙ

***Г-жа Дубравка Симонович*** *(Хърватска) е назначена за [специален докладчик по въпросите на насилието над жени, причините и последствията](https://www.ohchr.org/EN/Issues/Women/SRWomen/Pages/SRWomenIndex.aspx) от Съвета на ООН по правата на човека през юни 2015 г., за да препоръчва мерки, средства и способи на национално, регионално и международно ниво за премахване на насилието над жени и причините за него, и за отстраняване на последствията. Г-жа Симонович е член на Комитета за премахване на всички форми на дискриминация срещу жените от 2002 до 2014 г. Била е началник на отдел „Права на човека“ в Министерството на външните работи на Република Хърватска и пълномощен министър в постоянната мисия на Хърватска към ООН в Ню Йорк. Била е също така посланик в ОССЕ и ООН във Виена. Съпредседател е на Специалния комитет на Съвета на Европа за предотвратяване и борба с насилието над жени и домашното насилие (CAHVIO), който изработва Конвенцията за предотвратяването и борбата с насилието над жени и домашното насилие (Истанбулската конвенция). Има докторска степен по семейно право и е публикувала книги и статии по въпросите на правата на човека и правата на жените.*

*Специалните докладчици са част от т.нар. [специални процедури](https://www.ohchr.org/EN/HRBodies/SP/Pages/Welcomepage.aspx) на Съвета по правата на човека. Специалните процедури представляват най-големият орган от независими експерти в системата за правата на човека на ООН. Това е общото наименование на проучвателните механизми и механизмите за наблюдение, които разглеждат конкретни ситуации в дадени страни или тематични въпроси по целия свят. Експертите от специалните процедури работят на доброволна основа; те не са служители на ООН и не получават възнаграждение за работата си. Те са независими от което и да е правителство или организация и изпълняват функциите си в качеството на частни лица.*

*Права на човека ООН, страница за България – [България](https://www.ohchr.org/EN/countries/ENACARegion/Pages/BGIndex.aspx)*

*За повече информация и журналистически запитвания, моля, свържете се с г-жа Роберта Серентино в Женева (mserrentino@ohchr.org; +41 22 917 9915), както и в София по време на посещението (mserrentino@ohchr.org, +41 76 641 7946).*

*За* ***журналистически запитвания****, свързани с други независими експерти на ООН, моля, свържете се с:*
*Г-н Джеръми Лорънс, Права на човека ООН – звено медии (+41 22 917 9383 / jlaurence@ohchr.org)*

*Следете новините, свързани с независимите експерти на ООН по правата на човека и в Twitter* [*@UN\_SPExperts*](https://twitter.com/UN_SPExperts)*.*

*Загрижени сте за света, в който живеем? Тогава* **СЕ ИЗПРАВЕТЕ в защита на нечии права днес.** *#Standup4humanrights и посетете уебсайта* [*http://www.standup4humanrights.org*](http://www.standup4humanrights.org)